Секторот за инспекциски надзор во областа на социјалната заштита и заштита на децата при Министерството за социјална политика, демографија и млади преку Виш инспектор за социјална заштита Никола Димитровски со службена легитимација број 28-0003 и инспектор за социјална заштита Мијалче Стојанов со службена легитимација број 28-0005, изврши вонреден инспекциски надзор над субјектот на инспекциски надзор ЈУ Меѓуопштински центар за социјална работа Велес, со седиште на Ул.,,Нада Бутникошарева“ број 3 Велес, застапуван од ВД Директорот Нада Трајкова, со Записник ИП1 број 16-22 од 20.12.2024 година ја утврди фактичката состојба и врз основа на член 338 став 1 од Законот за социјалната заштита („Службен весник на Република Северна Македонија,, број 104/2019, 146/2019, 275/2019, 302/2020, 311/2020, 163/2021, 294/2021, 99/2022, 236/2022 и 65/2023), го донесе следното

**Р Е Ш Е Н И Е**

 Се наредува на Нада Трајкова, ВД Директор на ЈУ Меѓуопштински центар за социјална работа Велес (во натамошниот текст: Центарот), за отстранување на констатираните недостатоци и неправилности во примената на Законот за социјалната заштита, подзаконските, општите, поединечните и другите акти донесени врз негова основа, да ги преземе следните мерки во роковите и од страна на одговорното лице:

 1. Центарот, да изврши непосреден увид на адресата каде престојува старото лице С. И. кое е во положба на социјален ризик на територија на општина Велес, односно по службена должност како месно надлежен центар на записник, да ја утврди фактичката состојба и социјалниот проблем, потребата за остварување на соодветно право од социјална заштита и користење на социјални услуги, како да обезбеди подршка и да преземе активности во однос на обезбедување на важечка лична карта, согласно со член 262, 263, 264 став 1 и член 274 став 2 од Законот за социјалната заштита.

**Рокот за извршување на изречената инспекциска мерка изнесува 30 дена од приемот на решението и постојано.**

 2. Раководното или друго овластено лице во установата за социјална заштита, е должно веднаш по истекот на рокот за извршување на инспекциските мерки, а најдоцна во рок од три дена писмено да ги извести инспекторите дали се извршени инспекциските мерки, согласно член 334 став 4 од Законот.

 3. Жалбата изјавена против ова решение, не го одлага неговото извршување.

**О б р а з л о ж е н и е**

 Секторот за инспекциски надзор во областа на социјалната заштита и заштита на децата при Министерството за социјална политика, демографија и млади, врз основа на член 329 став 1 алинеја 3 од Законот за социјалната заштита, преку Виш инспектор за социјална заштита Никола Димитровски со службена легитимација број 28-0003 и инспектор за социјална заштита Мијалче Стојанов со службена легитимација број 28-0005, изврши вонреден инспекциски надзор над субјектот на инспекциски надзор ЈУ Меѓуопштински центар за социјална работа Велес, со седиште на Ул.,,Нада Бутникошарева“ број 3 Велес, застапуван од ВД Директорот Нада Трајкова и состави Записник ИП1 број 16-22 од 20.12.2024 година, во кој се констатирани недостатоци и неправилности во постапувањето на центарот, по добиено сознание за социјален проблем на старо лице кое се нашло во положба од социјален ризик на територија на општина Велес,a по електронски поднесена иницијатива од С.И. за спроведување на вонреден инспекциски надзор ИП1 број 16-22 од 16.12.2024 година.

   За отстранување на утврдените недостатоци и неправилности изречени се инспекциски мерки и определен е рок за постапување.

Жалбата не го задржува извршувањето на решението согласно член 340 став 2 од Законот.

Врз основа на изнесеното се одлучи како во диспозитивот на ова решение.

**Правна поука:** Против ова решение може да се изјави жалба до Државната комисија за одлучување во втор степен од областа на инспекцискиот надзор и прекршочната постапка во рок од 15 дена од денот на приемот на решението.

Подносителот на жалба плаќа административна такса за жалба во износ од 250,00 денари.

Решено во Секторот за инспекциски надзор во областа на социјалната заштита и заштита на децата при Министерството за социјална политика, демографија и млади под ИП1 број 16-22 од 30.12.2024 година.

 **Инспектори за социјална заштита:**

 **Виш инспектор-Никола Димитровски**

 **Инспектор-Мијалче Стојанов**